The Guilty (film)

***The Guilty*** er en amerikansk thriller fra 2021.

Filmen ble regissert av Antoine Fuqua, etter et manus fra Nic Pizzolatto. Dette var en ny versjon av den danske filmen *[[Den skyldige (film)|Den skyldige]]* fra 2018. Hovedrollene spilles av blant andre Jake Gyllenhaal og Christina Vidal.

*The Guilty* hadde verdenspremiere under Toronto International Film Festival i september 2021. Filmen hadde digital premiere på Netflix den 1. oktober 2021.

## Handling
Joe Baylor er ansatt ved Los Angeles Police Department, og jobber nattskift på operasjonssentralen der han tar imot nødanrop. Han venter på å bli innkalt til et rettsmøte på grunn av en hendelse som skjedde på hans vakt åtte måneder tidligere. En natt besvarer Joe et nødanrop fra en kvinne ved navn Emily Lighton, som påstår at hun har blitt bortført. Joe får vite at hun og hennes kidnapper reiser i en hvit varebil, men Emily blir tvunget til å legge på før hun rekker å oppgi flere detaljer. Joe videresender informasjonen til California Highway Patrol, men de klarer ikke å finne varebilen ettersom registreringsnummeret er ukjent.

Joe ringer hjem til Emily og snakker med hennes seks år gamle datter Abby, som forteller Joe at moren hennes forlot huset sammen med Abbys far, Henry Fisher. Etter å ha fått Henrys mobilnummer fra Abby klarer Joe å få tak i varebilens registreringsnummer, og han gir det videre til politiet. Han sender også en patruljebil hjem til Emily, der Abby og hennes lillebror Oliver er alene hjemme. Joe får vite at Henry har et kriminelt rulleblad med tidligere overgrep. Han kontakter Henry, og forlanger å få vite hvor han tar med seg Emily, men Henry legger på. Joe kontakter deretter sin tidligere partner Rick, som har fri, og ber ham om å dra hjem til Henry. Rick uttrykker bekymring for Joes rettslige høring, hvor Rick skal avgi forklaring.

Joe mottar et nytt anrop fra Abby i det to politibetjenter ankommer hjemmet hennes. Betjentene oppdager blodflekker på Abby, og finner så Oliver på soverommet. Han er enten alvorlig skadet eller allerede død. Joe kontakter deretter Emily og overtaler henne til å trekke i håndbremsen på varebilen, noe hun gjør, men bilen unngår å krasje. Idet Henry stopper varebilen og forsøker å få Emily ut av bilen, slår hun ham med en murstein og flykter.

I mellomtiden bryter Rick seg inn i Henrys leilighet, og oppdager dokumenter fra et psykiatrisk behandlingssenter i San Bernardino hvor Emily tidligere har vært pasient. Joe ringer Henry på nytt, og Henry sier at han har kjørt Emily tilbake til institusjonen. Det viser seg Emily har vært uten medisiner i flere uker, fordi de ikke hadde råd til betale for dem. Under en psykotisk episode skadet Emily sønnen sin ved et uhell. Henry sier at han ikke anmeldte hendelsen til politiet, fordi han ikke stoler på strafferettssystemet.

Emily ringer Joe tilbake, og antyder at hun planlegger å begå selvmord. Joe leder politiet til henne, samtidig som han forsøker å distrahere henne ved å avsløre at han selv en gang har drept en nittenåring på jobb. Men telefonsamtalen blir avbrutt like etter, og Joe tror at Emily har hoppet fra en høy bro. Men senere får han en melding om at de fikk henne til å komme trygt ned. Han får også vite at Oliver fremdeles er i live, og ligger på intensivavdelingen ved et sykehus. Senere kontakter han Rick, og ber ham fortelle sannheten under høringen, selv om dette kan bety at Joe kommer til å tilbringe flere år i fengsel.

## Skuespillere
* Jake Gyllenhaal som Joe Baylor
* Christina Vidal som Denise Wade
* Adrian Martinez som Manny
* Riley Keough som Emily Lighton
* Peter Sarsgaard som Henry Fisher, Emilys eksmann.
* Eli Goree som Rick
* Ethan Hawke som Bill Miller
* Da'Vine Joy Randolph som ansatt i nødetaten
* Christiana Montoya som Abby, datteren til Emily og Henry
* David Castañeda som Tim Geraci
* Beau Knapp som Dru Nashe
* Edi Patterson som Katherine Harbor
* Paul Dano som Matthew Fontenot
* Gillian Zinser som Jess Baylor. Joes ekskone

## Referanser


## Eksterne lenker
* 
*  The Guilty | Official Trailer på YouTube